Christina Egelund ville ikke tilbage til Christiansborg. Men onsdag aften ændrede hun mening.

Christina Egelund fra Hjørring var med helt i toppen af Liberal Alliance, inden partiet kollapsede ved valget i 2019. Her røg hun ud af Folketinget ligesom sin tidligere partiformand Anders Samuelsen. Efterfølgende stiftede den nordjyske politiker partiet Fremad sammen med Simon Emil-Ammitzbøll Bille. Ambitionen var et nyt midterparti, men partiet løb ud i sandet, og i 2020 forlod hun endeligt dansk politik. Ja, faktisk smækkede hun med døren. Den nordjyske politiker ville ikke tilbage til Christiansborg, sagde hun. Og da Lars Løkke Rasmussen pludselig stiftede Moderaterne, nægtede Egelund igen at vende retur til toppolitik. - Vi gjorde et forsøg med Fremad på at løfte præcis den fakkel. Men helt ærligt, det bliver ikke mig, der løfter den igen, sagde hun til Jyllands-Posten i november 2020. Men da hendes telefon ringede onsdag aften klokken 21:04, fik piben pludselig en anden lyd. I den anden ende af røret var Lars Løkke Rasmussen, der tilbød Egelund at blive uddannelses- og forskningsminister for Moderaterne. Nu skal du til at være politiker igen. Hvordan er det? - Fantastisk, rørende og stort. Det er bliver rigtig spændende med vigtige opgaver forude. Jeg har længe delt den analyse, at det er vigtigt at få et bredere samarbejde i dansk politik, siger hun til TV2 Nord. Opkaldet fra Lars Løkke kom som en overraskelse for den pensionerede politiker, Christina Egelund - Jeg har ikke sovet så længe efter det, siger hun. Men der gik jo allerede rygter tidligt i går om, at du skulle være minister? - Jeg hørte godt rygterne i går, men anede ingenting, siger hun. Christina Egelund bliver én af fire nordjyske ministre og er vel nok den største overraskelse på hele ministerholdet. Moderaterne bliver det tredje parti, som Egelund tørner ud for. VIDEO: Tre nordjyske ministre droppes i ny SVM-regering: